b'\n_START_ARTICLE_\nJugendweihe\n_START_PARAGRAPH_\nJugendweihe eli nuorisovihkimys on saksalainen uskonnoton aikuistumiskoulutus. Jugendweihe k\xc3\xa4yd\xc3\xa4\xc3\xa4n 13\xe2\x80\x9314-vuotiaana. Nuorisovihkimys aloitettiin 1800-luvulla. Aikuistumiskoulun suorittaneille on annettu kunniakirja ja jokin lahja, esimerkiksi rintakoru. Nykyisin ennen aikuistumisjuhlaa nuoret voivat halutessaan k\xc3\xa4sitell\xc3\xa4 heille tarjottavien tilaisuuksien tai kurssin puitteissa teemoja kuten historia ja monikulttuurisuus, kulttuuri ja luovuus, lait ja kansalaisoikeudet, luonto ja tekniikka, ammatit ja ty\xc3\xb6nhaku sek\xc3\xa4 el\xc3\xa4m\xc3\xa4ntavat ja ihmissuhteet.\n_START_SECTION_\nHistoria\n_START_PARAGRAPH_\nNuorisojuhlan kulta-aikaa oli 1920-luku. Adolf Hitlerin valtaannousu kuitenkin katkaisi vapaa-ajattelijoiden perinteen. It\xc3\xa4-Saksassa juhlia j\xc3\xa4rjestettiin itsen\xc3\xa4isen\xc3\xa4 vapaa-ajattelijoiden toimintana vuoteen 1954 saakka, jolloin kommunistinen puolue kielsi toiminnan vanhalta pohjalta ja muutti sen puolueen tavoitteita vastaavaksi. DDR:ss\xc3\xa4 Jugendweihe otti valtion tuella kristityn rippikoulun paikan nuorten yleisimp\xc3\xa4n\xc3\xa4 aikuistumiskoulutuksena. Saksan j\xc3\xa4lleenyhdistymisen j\xc3\xa4lkeen Jugendweihe-toiminta sai takaisin itsen\xc3\xa4isyytens\xc3\xa4 kommunismista, mutta uskonnoton aikuistumiskoulutus oli muodostunut perinteeksi. It\xc3\xa4isiss\xc3\xa4 osavaltioissa jopa 60\xe2\x80\x9370\xc2\xa0% nuorista osallistuu nuorisojuhlaan._NEWLINE_Kasvatuksellinen osuus on nuorisojuhlasta suurelta osin kadonnut. Arvostelijoiden mielest\xc3\xa4 juhlan suurin merkitys on nuorten tarpeessa saada lahjoja. Jugendweihe k\xc3\xa4yminen 14-vuotiaana on joidenkin mielest\xc3\xa4 liian aikainen ajankohta._NEWLINE_Saksassa on monia nuorisojuhlan j\xc3\xa4rjest\xc3\xa4ji\xc3\xa4, joista t\xc3\xa4rkeimm\xc3\xa4t ovat Jugendweihe Deutschland e.V., der Humanistische Verband Deutschland, der Freidenkerverband ja die Arbeiterwohlfahrt.'